Strategija za pobjedu u Iraku - sa ili bez rokova za povlačenje?
Ruel March Gerecht: "Sumnjam da bi predsjednik tolerirao bilo kakvo značajnije povlačenje dok nema napretka u borbi protiv pobunjenika"
Predsjednik George Bush prije nekoliko je dana ponovno govorio o vladinoj strategiji u Iraku. Predsjednikove planove komentiralo je za Glas Amerike nekoliko analitičara. Prije više od dvije godine, intervenciju u Iraku snažno su podržali i Kongres i američka javnost. Danas – kada je očita visoka cijena misije – mnogi su je počeli dovoditi u pitanje. Predsjednik je u nedavnom govoru u Akademiji ratne mornarice u Annapolisu kritičarima odgovorio na ovaj način: "Većina Amerikanaca želi da se dogode dvije stvari. Prvo, žele pobjedu naših vojnika. Drugo, žele da se oni vrate kući što je prije moguće. To su i moji ciljevi. Neću pristati na ništa manje od potpune pobjede." Pobjeda nad pobunjenicima ovisi o što bržem uvježbavanja iračkih sigurnosnih snaga, nakon čega će se američke moći vratiti kući. No, za to nisu postavljeni nikakvi rokovi – kaže Steven Twigg iz londonskog Centra za vanjsku politiku. "Predsjednikov je nedavni govor u velikoj mjeri namijenjen domaćoj publici. No, mislim da će se i u Europi mnogi složiti da bi američko povlačenje iz Iraka - u ovom trenutku – bila velika pogreška" - kaže ovaj britanski analitičar. Christopher Preble, analitičar Instituta Cato u Washingtonu, smatra da američka vojna nazočnost u Iraku zapravo i ne doprinosi sigurnosti te zemlje – treba samo pobrojati sve terorističke napade posljednjih tjedana, kaže on. 'Kada bi naša vojska odredila rokove za povlačenje, onda bi možda i Iračani požurili s vlastitom bojnom gotovošću' – smatra ovaj američki analitičar. Ruel Marc Gerecht iz washingtonskog Instituta American Enterprise međutim smatra da u Iraku u skorije vrijeme neće biti većih promjena, barem ne što se tiče veličine američkog vojnog kontingenta. "Sumnjam da bi predsjednik tolerirao bilo kakvo značajnije povlačenje dok nema napretka u borbi protiv pobunjenika. Vlada je zabrinuta da će se u javnosti sve češće čuti stajalište da je najbolje da se borba protiv pobunjenika 'ustupi' Iračanima – umjesto da ih mi sami porazimo. Moguće je da takvih razmišljanja već ima u vojsci" - smatra gospodin Gerecht. On dodaje da 'pobjeda ne znači onesposobljavanje baš svakog sunitskog ekstremista', već je cilj uspostaviti sigurnost u ključnim regijama kao što su 'sunitski trokut' te Bagdad. No, mnogi u Americi misle da bi se nekakav rok za povlačenje ipak trebao odrediti – makar se predsjednik tome protivi. Christopher Preble iz Instituta Cato svoje stajalište objašnjava ovim riječima: "Jednom kada odemo iz Iraka, pobunjenicima će biti vrlo teško objasniti što im je cilj u takvoj promijenjenoj situaciji. Kada im isključivi cilj budu jedino istinski irački domoljubi, onda će tamošnja javnost uvidjeti da im od tih snaga ništa dobro neće doći. I okrenut će se protiv njih." Anketa provedena nakon ovotjednog predsjednikova govora u Annapolisu pokazuje da 55 posto ispitanika smatra da predsjednik zapravo i nema definiranu strategiju za pobjedu u Iraku, iako – treba reći – uvjerljiva većina Amerikanaca nije niti upoznata sa sadržajem ovog govora Georgea Busha. Bijela kuća planirala je još nekoliko govora koje će – do sredine ovog mjeseca – održati predsjednik Bush. Naime, 15. ovog mjeseca održavaju se u Iraku izbori za parlament. To je događaj koji se smatra ključnim za Irak. Nakon tih izbora možda će biti izvjesnije kada će se američke snage moći početi povlačiti iz Iraka.